**Műszaki Specifikáció**

1. **Szolgáltatás megnevezése**

Gázelosztó hálózatok és tartozékai (ideértve a fogyasztói csatlakozó vezetékeket) létesítési, rekonstrukciós, karbantartási, üzemeltetési és üzemzavar elhárítási munkáihoz kapcsolódó járulékos munkák

1. **Munkavégzés feltételei**

A munkákat a vonatkozó szakmai szabályzatok, rendeletek, szabványok és utasítások előírásainak figyelembevételével kell végezni.

A Vállalkozótól és bejelentett alvállalkozójától kötelezően elvárt a magyar nyelv tárgyalási szintű ismerete. A jelen szabályozás, az azzal összefüggő munkavégzés, szerződéses, valamint egyéb viszonyok kapcsán mindenkor a magyar jog az irányadó.

* 1. **Személyi feltételek**

A gázelosztó hálózatok és tartozékai (ideértve a fogyasztói csatlakozó vezetékeket) létesítési, rekonstrukciós, karbantartási, üzemeltetési és üzemzavar elhárítási munkáihoz kapcsolódó járulékos munkákhoz a vonatkozó jogszabályokban előírt képesítések megléte szükséges a Vállalkozó személyzeténél.

A Vállalkozónak minimálisan az alábbi képzettséggel rendelkező munkavállalókat kell alkalmaznia, az egyes megnevezéseket az alábbiak szerint alkalmazva:

* **Munkavédelmi szakember,** aki rendelkezik a munkabiztonsági szaktevékenység ellátásához előírt képesítéssel (felsőfokú képzésen munkavédelmi szakképesítést, vagy középfokú OKJ-s képzésen munkavédelmi technikusi szakképesítést szerzett személy)
* **Földmunkagép kezelő,** aki rendelkezik a [40/2009. (VIII. 31.) KHEM rendelet](http://net.jogtar.hu/jr/gen/hjegy_doc.cgi?docid=A0900040.KHE) szerinti OKJ bizonyítvánnyal és az általa kezelt földmunkagépre vonatkozó, az adott gépcsoportra hatályos gépkezelői képesítéssel.
  + 1. **Munkacsoportok**

A munkacsoport minimális létszáma 4 fő.

Minden munkacsoportban ki kell jelölni a Vállalkozónál főállású alkalmazotti státuszú, magyarul beszélő munka helyszíni irányítót. A helyszíni irányító a munkacsoportban más feladattal is megbízható, de a csoport létszámában egy főként vehető figyelembe.

Minden munkacsoportnak tartalmaznia kell egy a Vállalkozónál főállású alkalmazotti státuszú földmunkagép gépkezelőt.

Egy alkalmazott egy munkacsoportban egy főként vehető figyelembe, függetlenül a munkavállaló jogosultságaitól, egyéb munkaszervezési szempontoktól.

A kézi földmunka nem tekinthető jogosultságnak, a Vállalkozó köteles a munkacsoport minimális létszámán belül, vagy azon felül a kézi földmunka elvégzéséhez az emberi erőforrást biztosítani (min. 2 fő).

* 1. **Alvállalkozók**

A Vállalkozó az alábbiak szerint vehet igénybe alvállalkozót:

* + - * **Munkavédelmi szakember**. Az alkalmazni kívánt alvállalkozót meg kell nevezni, a képesítéseket és a jogosultságokat igazoló okmányok másolatát csatolnia kell.
      * **Vállalkozás a szilárd burkolatok helyreállítási (aszfalt, beton stb.) munkák elvégzésére.** Az alkalmazni kívánt alvállalkozókat meg kell nevezni.

Kizárólag a bejelentett vállalkozók foglalkoztathatók alvállalkozóként. A bejelentett szolgáltatásra vonatkozóan az egyes alvállalkozói adatok benyújtásához csatolni az adott alvállalkozó írásos hozzájárulását. A bejelentett alvállalkozókon felül más alvállalkozók foglalkoztatása csak Megrendelővel előzetesen egyeztetve, illetve jóváhagyásával vonható be.

A Megrendelő jogosult az alvállalkozók vonatkozásában a megadott adatokat a bejelentett alvállalkozóval egyeztetett időpontban a bejelentett alvállalkozó telephelyén helyszíni audittal ellenőrizni.

* 1. **Tárgyi feltételek**
     1. **Telephelyek**

Be kell mutatni a Vállalkozó cégkivonatban szereplő telephelyeket, lerakatokat (üzemi telephelyeket) a funkció feltüntetésével (pl. termelőüzem, építési iroda, műhelyek, raktárak stb.), a postai cím és a telefonszám megadásával.

Az iroda legyen alkalmas az érdemi ügyintézésre (íróasztallal, számítógéppel, internet csatlakozással ellátott).

A bemutatott telephely jelen funkciójában minimum egy éve üzemeljen.

A megadott telephelynek (helyeknek) a megpályázott Üzem területén, vagy a megpályázott Üzem központ 100 km-es körzetén belül kell lennie.

A telephely megfelelőségét a Megrendelő vállalkozás többi (lenyilatkozott) adatának vizsgálatát Megrendelő helyszíni audit keretében ellenőrizheti.

* + 1. **Műszaki felszereltségek**

A Vállalkozó, vagy a bejelentett alvállalkozója rendelkezzen az alábbi, tulajdonában lévő és/vagy érvényes bérleti szerződéssel rendelkező bérelt műszaki felszereltséggel:

Munkacsoportok számától független műszaki felszereltségek:

* 1 db minimum 25 t össztömegű billenős teherautó
* 1 db minimum 50 t teherbírású autódaru
* 1 db aszfaltvágó gép
* 1 db légkompresszor
* 1 db kézi bontókalapács (törőfej, légkalapács)
* 1 db földfúró rakéta 40-130 mm mérettartományban
* 1 db vibrációs padkahenger, minimum 60 cm széles palástszélességgel

Munkacsoportokhoz rendelt műszaki felszereltségek:

* 1 db minimum 49 kW teljesítményű kotró-rakodó gép (traktoralapú univerzális földmunkagép, árokásó-rakodó), sárga villogóval, beton törőfejjel, és a hozzá tartozó legalább 1 db 40 cm, legalább 1 db 60 cm, legalább 1 db 80 cm szélességű árokásó kanállal (az egyik kanálnak rendelkeznie kell bontó karmokkal)
* 1 db kisteherautó (3,5 t) személyek, építési és bontási anyagok, technikai eszközök mozgatásához
* 1 db min. 12,5 t össztömegű tehergépjármű, min. 4 t teherbírású daruval építési, bontási anyagok mozgatásához
* 1 db minimum 1,5 kW teljesítményű talajtömörítő eszköz (lapvibrátor, döngölő)
* 1 db áramfejlesztő
* 1 db szivattyú, zagyszivattyú erősen szennyezett víz szállításához
* 50 m2 dúcanyag
* 2 db mobil híd provizórium gépkocsibejáróhoz
* 2 db ideiglenes gyalogos átjáró
* 200 fm saját, vagy bejelentett alvállalkozói cégnévvel ellátott korlátléc + 20 db 3 soros tartóbak, vagy 50 fm acél kordon
* 2 db forgalomterelő jelzőlámpa (sárga figyelmeztető villogó)
* 10 db utasítást adó és veszélyt jelző kresz tábla
* munkavédelmi eszközök, mint
* antisztatikus, lángmentesített védőruha, védősisak, védőkesztyű, szükség szerint: kámzsa, téli, nyári alsóruházat (teljes munkacsoportnak)
* antisztatikus félcipő, vagy bakancs, vagy csizma, (teljes munkacsoportnak)
* kézi földmunka eszközei (ásó, lapát, csákány, vermelő, stb.),
* fém anyagú létra
* tűzoltó készülékek (minimum 2 db 6 kg-os porral oltót, vagy azzal egyenértékű tűzoltó készülék),

További tárgyi feltételek a szilárd burkolatok helyreállítási (aszfalt, beton stb.) munkák elvégzéséhez:

* 1 db legalább 0,6 m marási szélességű aszfaltmaró
* 1 db önjáró seprőgép
* 1 db bitumenszállító-szóró
* 1 db legalább 2,5 m terítési szélességű aszfaltfinisher
* 1 db vibrációs henger (10 t)
* 1 db statikus henger (10 t)
* 1 db minimum 20 t teherbírású trailer

A használt eszközöknek meg kell felelniük a 16/2008. (VIII. 30.) NFGM rendelet a gépek biztonsági követelményeiről és megfelelőségének tanúsításáról rendeletben meghatározott követelményeknek. Az alkalmazáshoz a kezelők részére a gyártó által rendelkezésre bocsátott magyar nyelvű kezelési és karbantartási utasítást kell biztosítani. Csak az előírt időszakos vizsgálatokon megfelelt hegesztőgép, áramfejlesztő, műszer, stb. alkalmazható.